რუსეთის სამხედრო ოლქები

**რუსეთის სამხედრო ოლქები** — რუსეთის შეიარაღებული ძალების ადმინისტრაციული დანაყოფები. თითოეულ მათგანს აქვს შტაბ-ბინა, რომელიც მის შემადგენლობაში შემავალ რუსეთის ფედერალურ სუბიექტებში არსებულ სამხედრო ფორმირებებს მართავს.

2024 წლის მარტის მონაცემებით, რუსეთში ხუთი სამხედრო ოლქია: ლენინგრადის, მოსკოვის, ცენტრალური, აღმოსავლეთის და სამხრეთის.

## სამხედრო ოლქების სია 
### 1991 წლის 26 დეკემბერი 
საბჭოთა კავშირის დაშლის შემდეგ, რუსეთმა შეინარჩუნა ყოფილი საბჭოთა შეიარაღებული ძალების სამხედრო ოლქების შემცირებული რაოდენობა.

* ლენინგრადის სამხედრო ოლქი
* მოსკოვის სამხედრო ოლქი
* ჩრდილოეთ კავკასიის სამხედრო ოლქი
* ვოლგისპირეთის სამხედრო ოლქი
* ურალის სამხედრო ოლქი
* ციმბირის სამხედრო ოლქი
* იმიერბაიკალის სამხედრო ოლქი
* შორეული აღმოსავლეთის სამხედრო ოლქი
* კალინინგრადის განსაკუთრებული რეგიონი

### 1998 წლის 27 ივლისი 
რუსეთის სამხედრო ოლქები რუსეთის პრეზიდენტის 1998 წლის 27 ივლისის № 900 ბრძანებულების მიხედვით.

* ლენინგრადის სამხედრო ოლქი
* მოსკოვის სამხედრო ოლქი
* ჩრდილოეთ კავკასიის სამხედრო ოლქი
* ვოლგისპირეთის სამხედრო ოლქი
* ურალის სამხედრო ოლქი
* ციმბირის სამხედრო ოლქი
* შორეული აღმოსავლეთის სამხედრო ოლქი
* კალინინგრადის განსაკუთრებული რეგიონი

### 2001 წლის 1 სექტემბერი 
რუსეთის პრეზიდენტის 2001 წლის 24 მარტის № 337ს ბრძანებულების შესაბამისად, ვოლგისპირეთის სამხედრო ოლქი და ურალის სამხედრო ოლქი გაერთიანდა ვოლგა-ურალის სამხედრო ოლქად. ახალი ოლქი მოიცავდა ბაშკირეთის, მარი ელის, მორდოეთის, თათრეთის, უდმურტეთის, ჩუვაშეთის რესპუბლიკებს, ასევე კიროვის, კურგანის, ორენბურგის, პენზის, პერმის, სამარის, სვერდლოვსკის, ტიუმენის, ულიანოვსკისა და ჩელიაბინსკის ოლქებს, კომი-პერმის, ხანტი-მანსისა და იამალ-ნენეცის ავტონომიურ ოკრუგებს.

რუსეთის პრეზიდენტის № 1764 ბრძანებულებამ (2008 წლის 12 დეკემბერი) შეცვალა რეგიონების სახელწოდებები რუსეთის ფედერალური სუბიექტების გაერთიანების შემდეგ.

* ლენინგრადის სამხედრო ოლქი
* მოსკოვის სამხედრო ოლქი
* ჩრდილოეთ კავკასიის სამხედრო ოლქი
* ვოლგა-ურალის სამხედრო ოლქი
* ციმბირის სამხედრო ოლქი
* შორეული აღმოსავლეთის სამხედრო ოლქი
* კალინინგრადის განსაკუთრებული რეგიონი

### 2010 წლის 1 სექტემბერი 
ლენინგრადის სამხედრო ოლქი, მოსკოვის სამხედრო ოლქი და კალინინგრადის განსაკუთრებული რეგიონი გაერთიანდა დასავლეთის სამხედრო ოლქის ჩამოსაყალიბებლად.
* დასავლეთის სამხედრო ოლქი
* ჩრდილოეთ კავკასიის სამხედრო ოლქი
* ვოლგა-ურალის სამხედრო ოლქი
* ციმბირის სამხედრო ოლქი
* შორეული აღმოსავლეთის სამხედრო ოლქი

### 2010 წლის 1 დეკემბერი 
2010 წლის 1 დეკემბრიდან, დასავლეთის სამხედრო ოლქის გარდა, ყველა სამხედრო ოლქი შეიცვალა სამი უფრო დიდი ოლქით, 2008 წლის რუსეთის სამხედრო რეფორმების რეკომენდაციების საფუძველზე. ცენტრალური სამხედრო ოლქი ჩამოყალიბდა ვოლგა-ურალის სამხედრო ოლქისა და ციმბირის სამხედრო ოლქის უმეტესი ნაწილის შერწყმით, ხოლო დარჩენილი ნაწილი (ბურიატია და იმიერბაიკალის მხარე) გადაეცა შორეული აღმოსავლეთის სამხედრო ოლქს აღმოსავლეთის სამხედრო ოლქის ჩამოსაყალიბებლად. ჩრდილოეთ კავკასიის სამხედრო ოლქი შეიცვალა სამხრეთის სამხედრო ოლქით. რეფორმა განხორციელდა რუსეთის პრეზიდენტის 2010 წლის 20 სექტემბრის № 1144 ბრძანებულების შესაბამისად.

* დასავლეთის სამხედრო ოლქი შტაბ-ბინით სანქტ-პეტერბურგში
* სამხრეთის სამხედრო ოლქი შტაბ-ბინით დონის როსტოვში
* ცენტრალური სამხედრო ოლქი შტაბ-ბინით ეკატერინბურგში
* აღმოსავლეთის სამხედრო ოლქი შტაბ-ბინით ხაბაროვსკში

### 2014 წლის 2 აპრილი 
სამხრეთის სამხედრო ოლქი გაფართოვდა და მოიცვა ყირიმის რესპუბლიკისა და სევასტოპოლის სადავო ტერიტორიები 2014 წელს რუსეთის მიერ ყირიმის ანექსიის შემდეგ.

### 2014 წლის 15 დეკემბერი 
2014 წლის 15 დეკემბერს რუსეთის სამხედრო-საზღვაო ფლოტის ჩრდილოეთის ფლოტი გამოეყო დასავლეთის სამხედრო ოლქს და მისი იურისდიქციის საზღვრები გაფართოვდა ჩრდილოეთის ფლოტის გაერთიანებული სტრატეგიული სარდლობის ჩამოსაყალიბებლად. ახალ სამხედრო სარდლობაში შევიდა მურმანსკის ოლქი, არხანგელსკის ოლქი და რუსეთის მრავალი კუნძული ჩრდილოეთის ყინულოვან ოკეანეში.

### 2021 წლის 1 იანვარი 
ჩრდილოეთის ფლოტის გაერთიანებული სტრატეგიული სარდლობა იყო ერთადერთი სამხედრო სარდლობა, რომელიც სრულფასოვან სამხედრო ოლქად გარდაიქმნა პრეზიდენტ ვლადიმერ პუტინის 2020 წლის 5 ივნისის ბრძანებულების შესაბამისად. 2021 წლის 1 იანვრიდან ჩრდილოეთის ფლოტს აქვს სამხედრო ოლქის სტატუსი, ხოლო მისი გაერთიანებული სტრატეგიული სარდლობა გახდა ჩრდილოეთის სამხედრო ოლქი.

### 2023 წლის 2 თებერვალი 
სამხრეთის სამხედრო ოლქი გაფართოვდა და მოიცვა ე.წ. დონეცკის რესპუბლიკის, ე.წ. ლუგანსკის რესპუბლიკის, ზაპოროჟიეს ოლქისა და ხერსონის ოლქის ოკუპირებული ნაწილები.

### 2023 წლის 2 ივნისი 
რუსეთის ხელისუფლებამ გამოაცხადა, რომ მოსკოვისა და ლენინგრადის სამხედრო ოლქები 2023 წლის განმავლობაში რეაქტივირებული იქნებოდა. ასევე გამოცხადდა, რომ ჩამოყალიბდებოდა შავი ზღვის ფლოტის დაქვემდებარებული განშტოება აზოვის ზღვაში.

მოსკოვისა და ლენინგრადის სამხედრო ოლქების შექმნა მოხდა 2024 წლის 1 მარტს. ჩრდილოეთის ფლოტმა ასევე დაკარგა ოლქის სტატუსი.

## იხილეთ აგრეთვე 
* რუსეთის იმპერიის სამხედრო ოლქები
* საბჭოთა კავშირის სამხედრო ოლქები

## რესურსები ინტერნეტში 
## სქოლიო
კატეგორია:რუსეთის სამხედრო ისტორია